Formandsberetningen ved generalforsamlingen i grundejerforeningen ORE STRAND 2019

Så er vi her igen, og der er allerede gået et år siden sidst.

Det har været endnu et godt år for grundejerforeningen, et år hvor vi mener at vi har fået styr på problemerne omkring overfladevandet, som tidligere har generet rundt om på vejene – efter de kraftige regnbyger vi får.

Da vi ikke selv, kommer rundt i hele grundejerforeningen, vil vi fra bestyrelsens side, bede om at I henvender jer til os, hvis der opstår problemer.

Siden sidste års generalforsamling, har vi fået bredbånd til vores grundejerforening. Dette efter at der efter sidste generalforsamling blev nedsat en arbejdsgruppe – bestående af Tove, Benny og Jens, som har arbejdet hårdt og målrettet for at finde det bedste tilbud til os. Så 1/7-19 – skulle alle tilmeldte være tilsluttet. Stor tak til arbejdsgruppen.

Arbejdet med nedgravning af kabler til bredbåndet, har betydet at vi endnu ikke har iværksat opretning af Gyldenrisvej, som lovet på sidste års generalforsamling – men det kommer. Vi ville bare vente til, al gravearbejdet var overstået. Og når vi nu kommer i gang med opretningen, tager vi også Søvej med – den trænger også gevaldigt.

Vi har tidligere støvbekæmpet vores veje 3 gange i løbet af sommeren, og i år har vi besluttet at gøre det 4 gange. Om det er derfor, at sommeren ikke er så varm og tør ved jeg ikke, men vi har besluttet – at det er det vi gør fremover. I år har generne ved udkørslen af det støvbekæmpende materiale dog ikke været så stort som sidste år – det hjælper gevaldigt, at der kommer noget mere regn, så der er ikke noget, der er så skidt, at det ikke er godt for noget.

I september sidste år, havde dem der havde lyst fra grundejerforeningen mulighed for en rundvisning på Vesthavnen. Det var spændende at se hvad det er de har gang i og hvor stort og visionært det er. Måske det kunne være en idé at spørge om det er muligt at komme derover igen – nu et år efter.

Bestyrelsen blev i foråret bekendt med, at der var røster fremme om en mulig hundeskov – her på Badevej. I den forbindelse skrev vi, for at være på forkant, en indsigelse til Vordingborg Kommune – inden de kom for langt med planerne. Heldigvis for os, blev det besluttet at etablere en hundeskov et mere egnet sted.

På foranledning af et opslag på vores facebookside, har vi i bestyrelsen valgt at sætte fokus på Nabohjælp, hvilket også fremgår af den fremsendte dagsorden. Det er et arbejde vi ser frem til at gå i gang med, og som vi håber er noget vi alle kan se en fordel i.

Med disse ord, tak for et godt år og endnu en gang velkommen til vores generalforsamling